* Die eerste wedstryd van die afgelope naweek in hierdie kompetisie was inderdaad net van akademiese belang, maar die Griffons het nogtans gewys dat hulle beslis ’n krag sal wees in die Curriebeker se Eersteliga.
Nadat die Border Bulldogs die afgelope twee weke goeie rugby gespeel het, het die manne van die Noord-Vrystaat hulle Vrydagaand teruggebring aarde toe met ’n oorwinning van 41-15 in Oos-Londen.
Die Griffons het in hierdie wedstryd alle aspekte oorheers en ses keer gaan druk teenoor die tuisspan se twee drieë. Hoewel daar net 300 mense opgedaag het om op ’n yskoue Oos-Kaapse wintersaand hul span te ondersteun, was dit die Griffons wat die koue met vuurwarm hardlooprugby probeer verdryf het.